《和洪教菊》
宋代·林之奇

陶令遗世情，尚余爱菊念。
菊亦有可爱，爱之苦不厌。
我观傲霜枝，真金赴烈焰。
道韵轻园绮，孤标敌针奄。
配以靖节名，万古不为忝。
况兹中央色，独许此君占。
凝然端正姿，不受红紫艳。
草木吾味同，世情那得染。
璀璨归来辞，斯言了无玷。
偶亦爱此花，秋来朝幕餍。
富贵两浮云，天地一旅店。
是中论饥饱，本自无赢欠。
便拟学渊明，奈此才不赡。
菊资三径荒，酒须十分滟。
待读悠然句，乃无雍彻僭。
但论广文诗，瘧愈不须泛。

作者简介：（1112—1176）宋福州侯官人，字少颖，号拙斋，世称三山先生。高宗绍兴二十一年进士。累官校书郎。时朝廷欲令学者参用王安石《三经义》之说，之奇言此书为邪说。后由宗正丞提举闽舶，奉祠家居。吕祖谦曾从之学。卒谥文昭。有《尚书集解》、《拙斋集》、《观澜集》等。